b"\n_START_ARTICLE_\nKristian Weise\n_START_PARAGRAPH_\nKristian Weise (f\xc3\xb8dt i K\xc3\xb8benhavn 28. juli 1979) er direkt\xc3\xb8r for T\xc3\xa6nketanken Cevea fra august 2011. _NEWLINE_Han har v\xc3\xa6ret sekretariatsleder for Socialdemokraterne i Europa-Parlamentet og politisk r\xc3\xa5dgiver for Socialdemokratiet og den danske og internationale fagbev\xc3\xa6gelse. _NEWLINE_Han er uddannet fra London School of Economics og Copenhagen Business School._NEWLINE_Han er debatt\xc3\xb8r og foredragsholder og brugt af bl.a. DR og TV2. Han er en af Politikens faste debatt\xc3\xb8rer. Han har s\xc3\xa6rligt behandlet finanskrisen og finanssektorens rolle i samfunds\xc3\xb8konomien.\n_START_SECTION_\nBaggrund\n_START_PARAGRAPH_\nKristian Weise har en bachelorgrad (BA) i \xc3\x98konomi og Filosofi fra CBS Handelsh\xc3\xb8jskolen i K\xc3\xb8benhavn fra 2002 og en kandidatgrad (MSc) i Politisk Sociologi fra LSE, London School of Economics and Political Science fra 2004. _NEWLINE_Han har siden studietiden arbejdet med \xc3\xb8konomisk politik og begyndte som politisk r\xc3\xa5dgiver for Poul Nyrup Rasmussen, da denne blev valgt til Europa-Parlamentet i 2004._NEWLINE_Derefter var han politisk analytiker og r\xc3\xa5dgiver for den internationale fagbev\xc3\xa6gelses hovedorganisation, ITUC International Trade Union Confederation, i Bruxelles. Hans arbejdsomr\xc3\xa5de var den globale \xc3\xb8konomi, og han udarbejdede st\xc3\xb8rre rapporter og publikationer om Kinas \xc3\xb8konomiske udvikling, multinationale virksomheder og skat samt finansverdens udvikling frem mod krisen. _NEWLINE_I 2008 flyttede han til Danmark for at arbejde for LO i K\xc3\xb8benhavn som international r\xc3\xa5dgiver. Han stod for arbejdet med EU-koordinering, EU's besk\xc3\xa6ftigelses- og \xc3\xb8konomiske politik samt international politik og \xc3\xb8konomi._NEWLINE_I 2010 flyttede han til Bruxelles som sekretariatsleder for Socialdemokraterne i Europa-Parlamentet. Her var han ansvarlig for den overordnede politiske koordinering, personaleledelse og \xc3\xb8konomi for sekretariatet._NEWLINE_I 2011 flyttede han til Danmark som direkt\xc3\xb8r for T\xc3\xa6nketanken Cevea._NEWLINE_Kristian Weise har v\xc3\xa6ret medlem af styregruppen for Verdensbankens Researchers Alliance for Development, \xc3\xb8konom-netv\xc3\xa6rk under OECD og bestyrelsesformand for SL fonden (der bl.a. ejer Academic Books og forlaget Samfundslitteratur) og en del af formandskabet for DSR, De Studerendes R\xc3\xa5d ved CBS, Handelsh\xc3\xb8jskolen i K\xc3\xb8benhavn."